CELEX: 32019R0443
Language: sk
Date: 2019-02-13 00:00:00
Title: Delegované nariadenie Komisie (EÚ) 2019/443 z 13. februára 2019, ktorým sa mení delegované nariadenie (EÚ) 2017/588, pokiaľ ide o možnosť upraviť priemerný denný počet transakcií s akciou, ak sa obchodné miesto s najvyšším obratom uvedenej akcie nachádza mimo Únie (Text s významom pre EHP)

20.3.2019   
               
               
                  SK
               
               
                  Úradný vestník Európskej únie
               
               
                  L 77/59
               
            
         DELEGOVANÉ NARIADENIE KOMISIE (EÚ) 2019/443
         z 13. februára 2019,
         ktorým sa mení delegované nariadenie (EÚ) 2017/588, pokiaľ ide o možnosť upraviť priemerný denný počet transakcií s akciou, ak sa obchodné miesto s najvyšším obratom uvedenej akcie nachádza mimo Únie
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na smernicu Európskeho parlamentu a Rady 2014/65/EÚ z 15. mája 2014 o trhoch s finančnými nástrojmi, ktorou sa mení smernica 2002/92/ES a smernica 2011/61/EÚ (1), a najmä na jej článok 49 ods. 3,
         keďže:
         
                     (1)
                  
                  
                     v delegovanom nariadení Komisie (EÚ) 2017/588 (2) sa stanovuje povinný režim veľkosti tiku pre akcie, vkladové potvrdenky a určité fondy obchodované na burze. Podľa delegovaného nariadenia (EÚ) 2017/588 je predovšetkým minimálna veľkosť tiku uplatniteľná na akcie a vkladové potvrdenky kalibrovaná na základe priemerného denného počtu transakcií na najlikvidnejšom obchodnom mieste v Únii. Pre veľkú väčšinu uvedených finančných nástrojov je táto metrika dobrým a jednoduchým ukazovateľom likvidity. Nie je však vhodná pre akcie, ktoré sú prijaté na obchodovanie alebo obchodované v Únii a v tretej krajine súčasne, ak sa obchodné miesto s najvyšším obratom uvedených akcií nachádza mimo Únie. V takom prípade existuje riziko, že povinná veľkosť tiku určená iba na základe objemov obchodovania v Únii bude vychádzať iba z malej časti celkového objemu obchodovania. Preto je dôležité, aby príslušné orgány mohli upraviť priemerný denný počet transakcií s takýmito akciami tak, aby odzrkadľoval celkový profil likvidity uvedených akcií. S cieľom zmierniť obmedzenia týkajúce sa dostupnosti údajov z obchodných miest tretích krajín a umožniť využívanie iných verejných údajov je takisto dôležité poskytnúť príslušným orgánom dostatočnú flexibilitu, pokiaľ ide o metodiku použitú na zohľadnenie likvidity dostupnej na obchodných miestach tretích krajín.
                  
               
                     (2)
                  
                  
                     Povinná veľkosť tiku bola zavedená s cieľom harmonizovať cenové prírastky na obchodných miestach v Únii a zachovať hĺbku trhu, likviditu a riadne fungovanie obchodovania s akciami v Únii. Na dosiahnutie uvedených cieľov je dôležité, aby informácie o upravenom priemernom dennom počte transakcií použitom na určenie veľkostí tikov uplatniteľných na danú akciu boli dostupné pre všetky obchodné miesta, ktoré ponúkajú obchodovanie s uvedenou akciou v tom istom čase, a aby uvedené obchodné miesta začali uplatňovať akýkoľvek upravený priemerný denný počet transakcií v ten istý deň. Na tento účel by všetky príslušné orgány, ktoré vykonávajú dohľad nad obchodnými miestami, na ktorých sa obchoduje s dotknutou akciou, mali byť informované o akýchkoľvek úpravách priemerného denného počtu transakcií s uvedenou akciou pred uverejnením uvedených úprav a obchodné miesta by mali mať dostatočný čas na začlenenie uvedených úprav do svojich systémov.
                  
               
                     (3)
                  
                  
                     Na zabezpečenie právnej istoty a predvídateľnosti povinného režimu veľkosti tiku je dôležité, aby všetky obchodné miesta uplatňovali veľkosti tiku založené na upravenom priemernom dennom počte transakcií, v ktorom sa odzrkadľuje celková likvidita v tom istom čase.
                  
               
                     (4)
                  
                  
                     Delegované nariadenie (EÚ) 2017/588 by sa preto malo zodpovedajúcim spôsobom zmeniť.
                  
               
                     (5)
                  
                  
                     Toto nariadenie vychádza z návrhu regulačných technických predpisov, ktoré orgán ESMA predložil Komisii.
                  
               
                     (6)
                  
                  
                     Orgán ESMA vykonal otvorené verejné konzultácie k návrhu regulačných technických predpisov, z ktorých toto nariadenie vychádza, analyzoval možné súvisiace náklady a prínosy a požiadal o stanovisko skupinu zainteresovaných strán v oblasti cenných papierov a trhov vytvorenú v súlade s článkom 37 nariadenia Európskeho parlamentu a Rady (EÚ) č. 1095/2010 (3),
                  
               PRIJALA TOTO NARIADENIE:
         
            Článok 1
            V článku 3 delegovaného nariadenia (EÚ) 2017/588 sa dopĺňajú tieto odseky 8, 9 a 10:
            
               
                  „8.   Príslušný orgán pre konkrétnu akciu môže upraviť priemerný denný počet transakcií, ktorý uvedený príslušný orgán vypočítal alebo odhadol v súlade s postupom stanoveným v odsekoch 1 až 7, ak sú splnené všetky tieto podmienky:
                  
                              a)
                           
                           
                              obchodné miesto s najvyšším obratom uvedenej akcie sa nachádza v tretej krajine;
                           
                        
                              b)
                           
                           
                              ak bol uvedený priemerný denný počet transakcií vypočítaný a uverejnený v súlade s postupom stanoveným v odsekoch 1 až 4, rovná sa alebo je väčší ako jeden.
                           
                        Pri upravovaní priemerného denného počtu transakcií s akciou príslušný orgán zohľadňuje transakcie vykonané na obchodnom mieste tretej krajiny s najvyšším obratom uvedenej akcie.
               
               
                  9.   Príslušný orgán, ktorý upravil priemerný denný počet transakcií s akciou v súlade s odsekom 8, zabezpečí uverejnenie tohto upraveného priemerného denného počtu transakcií. Pred uvedeným uverejnením príslušný orgán oznámi upravený priemerný denný počet transakcií s uvedenou akciou príslušným orgánom ostatných obchodných miest pôsobiacich v Únii, na ktorých sa obchoduje s uvedenou akciou.
               
               
                  10.   Obchodné miesta uplatňujú veľkosti tiku toho pásma likvidity, ktoré zodpovedá upravenému priemernému dennému počtu transakcií, od druhého kalendárneho dňa po jeho uverejnení.“
               
            
         
         
            Článok 2
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 13. februára 2019
            
               
                  Za Komisiu
               
               
                  predseda
               
               Jean-Claude JUNCKER
            
         
         
            (1)  Ú. v. EÚ L 173, 12.6.2014, s. 349.
         
            (2)  Delegované nariadenie Komisie (EÚ) 2017/588 zo 14. júla 2016, ktorým sa dopĺňa smernica Európskeho parlamentu a Rady 2014/65/EÚ, pokiaľ ide o regulačné technické predpisy týkajúce sa režimu veľkosti tiku pre akcie, vkladové potvrdenky a fondy obchodované na burze (Ú. v. EÚ L 87, 31.3.2017, s. 411).
         
            (3)  Nariadenie Európskeho parlamentu a Rady (EÚ) č. 1095/2010 z 24. novembra 2010, ktorým sa zriaďuje Európsky orgán dohľadu (Európsky orgán pre cenné papiere a trhy) a ktorým sa mení a dopĺňa rozhodnutie č. 716/2009/ES a zrušuje rozhodnutie Komisie 2009/77/ES (Ú. v. EÚ L 331, 15.12.2010, s. 84).